Franța va trimite sute de blindate vechi dar funcționale
Franța se angajează să trimită Ucrainei sute de vehicule blindate vechi, dar încă operaționale, împreună cu rachete Aster, ca parte a unui nou pachet de asistență acordat Kievului în contextul conflictului său cu Rusia.
Potrivit declarațiilor ministrului Apărării, Sébastien Lecornu, date pentru leparisien.fr, aceste vehicule sunt esențiale pentru menținerea unei linii de front atât de extinse, fiind de o importanță crucială pentru mobilitatea trupelor ucrainene.
"Aceste echipamente vechi, dar încă funcționale, vor fi livrate în cantități semnificative către Ucraina în 2024 și începutul anului 2025", a adăugat el, referindu-se la celebrele transportoare blindate de trupe VAB, care au peste 40 de ani vechime și care sunt înlocuite în prezent în armata franceză cu vehicule blindate Griffon de nouă generație.
În plus față de aceste livrări, Franța va furniza și un nou lot de rachete Aster 30 pentru sistemul SAMP/T MAMBA, similar cu sistemul Patriot american, pentru a răspunde solicitărilor urgente ale Kievului de consolidare a capacităților sale de apărare aeriană. Ministrul a subliniat și dezvoltarea rapidă a munițiilor teleghidate, care vor fi livrate Ucrainei în vara acestui an.
Într-un efort de a accelera producția de armament, Parisul ia în considerare inclusiv posibilitatea de a impune rechiziții sau de a acorda priorități cerințelor militare în fața celor civile.
Germania nu trimite rachete Taurus în Ucraina
Îndemnând industria franceză de apărare să răspundă mai eficient nevoilor armatei și să asigure sprijinul pe termen lung pentru Ucraina, ministrul a menționat și necesitatea ca producătorii să respecte termenele de livrare.
Pe lângă asistența acordată Ucrainei, Franța este confruntată și cu necesitatea de a-și întări capacitățile de apărare împotriva atacurilor rebelilor houthi din Yemen în Marea Roșie. Pentru a face față acestor provocări, Parisul se concentrează pe îmbunătățirea eficienței producției de armament și pe consolidarea relațiilor diplomatice pentru a menține exporturile de armament.
Chiar dacă Germania a alocat doar 1,57% din PIB pentru apărare în 2023, sub pragul minim de 2% stabilit de NATO, totuși rămâne a doua cea mai mare contribuție de ajutor militar către Ucraina după SUA, cu suma de 17,7 miliarde de euro, conform datelor Institutului Kiel.
Cu toate acestea, cancelarul Scholz a refuzat să includă rachetele Taurus în ajutorul militar destinat Ucrainei, argumentând că armata ucraineană nu le poate utiliza eficient singură și că ar fi necesară implicarea directă a militarilor germani în operațiunile de utilizare a acestor rachete, similar cu modul în care militarii englezi și francezi operează rachetele Storm Shadow/Scalp furnizate Ucrainei.